Wil jy hê dat mense na jou moet luister? - www.bybelkennis.co.za
by Coen Slabber · Published 18/11/2015 · Updated 03/10/2015
Meeste konflikte in die kerk is die gevolg van swak kommunikasie.. Jou beste planne, idees en voorstelle is waardeloos as jy hulle nie doeltreffend kan kommunikeer nie. Net omdat iemand hoor dat jy iets sê, beteken nie dat hulle luister nie. Daar is sekere vaardighede wat jy kan ontwikkel om te verseker dat mense na jou luister. Volg net hierdie Bybelse riglyne. Rick Warren noem die volgende riglyne:
Kies die regte tyd. Jy mag gereed wees om te praat, maar is hulle gereed om te luister? Elke ding het sy tyd en sy manier (Prediker 8:6).
Beplan jou voorlegging. Dink voordat jy iets sê – veral jou inleiding. Moenie met die besonderhede begin nie. ‘n Wyse mens praat verstandig en kies sy woorde sodat hy ander kan leer (Spreuke 16:23)
Begin met sy/haar behoeftes. ‘n Luisteraar wil altyd weet waarom hy na iets moet luister – hoe gaan dit my bevoordeel? As jy hierdie vrae antwoord, gee mense hulle onverdeelde aandag aan wat jy sê. Praat net wat goed en opbouend is volgens die eis van omstandighede, sodat dit julle hoorders ten goed kan kom (Efesiërs 4:29).
Luister eers. Ons kom in die moeilikheid as ons sommer aannames maak. Luister eers na die ander kant. Elke mens moet maar te gewillig wees om te luister, nie te gou praat nie en nie te gou kwaad word nie (Jakobus 1:19).
Sê dit positief. Niemand hou van slegte nuus nie. Leer om realisties en optimisties te wees. As jy slegte nuus het, sê dit aan die begin op ‘n feitelike manier. ‘n Mens wat met wysheid bedeel is, word verstandig genoem, en as hy sy woorde reg kies, kan hy ook ander leer (Spreuke 16:21).
Verduidelik jou gevolgtrekkings. Som op dit wat jy gesê het; wees spesifiek; sê weer wat jy besluit het. Ek vermaan … om eensgesind te wees in die Here (Filippense 4:2b).
Eindig met ‘n bemoedigende woord. Hoe jy ‘n gesprek afsluit, is belangrik Probeer altyd op ‘n hoë noot eindig. ‘n Mens kan voorspoedig word deur altyd die regte woorde te gebruik (Spreuke 12:14).
Probeer hierdie riglyne en kyk watter verskil hulle maak.